Tyd om kennis te neem van BitcoinArgieffoto (Foto: CoinDesk) Deur Appie Pienaar Die ondersteuners van Bitcoin en ander virtuele geldeenhede glo dis die toekoms van geld en van bankwese. Teenstanders daarvan glo dis ’n bose uitvindsel wat internasionale misdaad aanmoedig. Ongeag wat ons dink en voel oor Bitcoin – dis ’n werklikheid en waarskynlik hier om te bly. Dit is dus tyd dat elke individu kennis neem van Bitcoin en soortgelyke kripto-geldeenhede. Die woord “kripto” beteken letterlik “weggesteek”. Daar is tans ’n paar honderd kripto-geldeenhede waarvan Bitcoin die belangrikste is. Wat is Bitcoin? Bitcoin is ’n gedesentraliseerde, virtuele geldeenheid. Met die term “gedesentraliseer” bedoel ons dat die geldeenheid nie êrens deur ’n sentrale owerheid, soos ’n bepaalde land se reserwebank, beheer word nie. Die term “virtueel” dui aan dat die geldeenheid binne die domein van die internet funksioneer. Bitcoin bestaan sedert Januarie 2009, toe die netwerk ontstaan het met die uitreik van die eerste blok Bitcoin aan Satoshi Nakamoto. Laasgenoemde is waarskynlik ’n skuilnaam van die eerste persoon wat Bitcoin geskep of gemyn het. Hoe ontstaan Bitcoin? Bitcoin is stukkies rekenaarkode wat met wiskundige algoritmes geskep kan word. Die proses word vergelyk met die myn van grondstowwe, en daarom word die term “myn” ook gebruik vir die skep van nuwe Bitcoin. Aanvanklik is dit maklik om ’n grondstof soos goud te myn omdat dit taamlik naby aan die oppervlakte van die aarde lê. Gaandeweg moet dieper gemyn word en raak die proses duurder. Die skep van Bitcoin werk op dieselfde beginsel. Dit raak daarom al moeiliker en duurder om nuwe Bitcoin te skep. In totaal is daar sowat 21 miljoen Bitcoin beskikbaar, waarvan sowat 80% reeds gemyn en in omloop is. Argieffoto (Foto: CoinDesk) Is Bitcoin totaal anoniem en onopspoorbaar? In teenstelling met die algemene opvatting, is Bitcoin in heelwat lande opspoorbaar. In Suid-Afrika word van persone wat Bitcoin verhandel, verwag om hul identiteitsnommers en fisiese adres bekend te maak indien hulle meer as sekere hoeveelhede Bitcoin per maand wil verhandel. Hoe verhandel mens Bitcoin? Daar bestaan verskeie webblaaie waardeur Bitcoin aangekoop kan word. ’n Baie gewilde Suid-Afrikaanse webblad is luno.com (https://www.luno.com) waar Bitcoin in Suid-Afrikaanse rand verhandel word. Dit is verbasend maklik om Bitcoin te verhandel. Mens registreer eenvoudig op ’n webblad soos luno.com, en ontvang dan ’n beursie (“wallet”), wat ’n unieke rekening is waarin jou geld veilig bewaar kan word. Daar bestaan dan ’n opsie om ’n bedrag in rand uit ’n gewone bankrekening in die beursie te deponeer. Sodra die deposito in jou beursie vertoon word, kan mens transaksies op ’n Bitcoin-beurs (“exchange”) begin doen. Die beursie kan op dieselfde tyd rand en Bitcoin hou. Die Bitcoin-beurs funksioneer op dieselfde beginsel as die JSE-effektebeurs, met ander woorde die prys van Bitcoin, soos in die geval van aandele, word deur vraag en aanbod bepaal. Die Bitcoin-beurs het egter geen handelsure soos die JSE-effektebeurs nie. Dit is aanlyn en mens kan enige tyd van die dag of nag transaksies doen. Die waarde van Bitcoin in Suid-Afrika word grootliks deur die Bitcoin-prys in dollar en die rand/dollar-wisselkoers bepaal. Bitcoin as betaalmiddel Daar bestaan reeds duisende maatskappye wêreldwyd wat Bitcoin as geldige betaalmiddel aanvaar, waarvan Takealot waarskynlik die bekendste in Suid-Afrika is. Bitcoin kan met groot gemak na ander entiteite of individue se beursies oorgedra word deur die uitruil van adresse van die onderskeie partye. Wat is die waarde van Bitcoin? Bitcoin verhandel tans (Julie 2017) teen sowat R36 000 per Bitcoin. Omdat die waarde so hoog is, kan mens in desimale van Bitcoin handel dryf. Dit is byvoorbeeld moontlik om slegs 0,001 Bitcoin op ’n keer aan te koop. *Hierdie artikel het oorspronklik in die Solidariteit Tydskrif verskyn en word met vergunning op Maroela Media gepubliseer.